text: Serie-hærværk mod vandingsanlæg
  19 juni 2012 kl. 13.46
  En halv snes landmænd på Grindsted-egnen har været udsat for at få deres vandingsanlæg ødelagt. Motivet til hærværket er ukendt.
  En af de landmænd, som det sidst er gået ud over, er Bernhard Mortensen på Lundhedevej vest for Grindsted. Han arrangerer på torsdag et møde for de landmænd, som har været udsat for det mystiske hærværk. 
  Bernhard Mortensen har senest fået en hovedledning knust. 
  Gerningsmanden har derefter sat pumpen i gang, så vandet fossede ud. 
  Andre landmænd har fået ødelagt el-tavler- eller der er lavet huller i slangerne til vandingsmaskinen. 
  Politiet i Billund har svært ved at finde et motiv til hærværket.
  Serie-hærværket er sket over en længere periode. Men politiet savner vidner til hændelserne.
  